b'\n_START_ARTICLE_\nForerio efektas\n_START_PARAGRAPH_\nForerio efektas (Forerio rei\xc5\xa1kinys, dar \xc5\xbeinomas kaip Barnumo efektas) \xe2\x80\x93 tai psichologo Bertramo Forerio (Bertram R. Forer) apra\xc5\xa1ytas rei\xc5\xa1kinys, kad \xc5\xbemon\xc4\x97s yra link\xc4\x99 vertinti teiginius apie j\xc5\xb3 asmenyb\xc4\x99 kaip tikslius, nepaisant to, kad tokie teiginiai taip pat tinka daugumai \xc5\xbemoni\xc5\xb3. B. Foreris nustat\xc4\x97, kad teiginius, kurie apra\xc5\xa1o asmenyb\xc4\x99 tam tikromis lakiomis ir bendrin\xc4\x97mis fraz\xc4\x97mis, \xc5\xbemon\xc4\x97s vertina kaip b\xc5\xabdingus tik j\xc5\xb3 asmenybei, neatkreipdami d\xc4\x97mesio \xc4\xaf tai, kad tos pa\xc4\x8dios lakios fraz\xc4\x97s tinka beveik kiekvienam kitam \xc5\xbemogui.\n_START_SECTION_\nHoroskopai\n_START_PARAGRAPH_\nForerio efektas yra pla\xc4\x8diai naudojamas sudarant horoskopus, ypa\xc4\x8d \xc5\xbeiniasklaidoje, \xc5\xa1itaip priver\xc4\x8diant skaitytojus ir \xc5\xbei\xc5\xabrovus patik\xc4\x97ti astrologijos galia. Teiginiai yra suformuluojami taip, kad jie tikt\xc5\xb3 kiek \xc4\xafmanoma didesnei daliai \xc5\xbemoni\xc5\xb3, tod\xc4\x97l nenuostabu, kad dauguma \xc5\xbemoni\xc5\xb3 teigia, jog prognoz\xc4\x97s pasitvirtino. Ta\xc4\x8diau jie neatkreipia d\xc4\x97mesio \xc4\xaf tai, kad jiems ma\xc5\xbedaug taip pat tinka ir kit\xc5\xb3 Zodiako \xc5\xbeenkl\xc5\xb3 prognoz\xc4\x97s.\n_START_SECTION_\nApibr\xc4\x97\xc5\xbeimas\n_START_PARAGRAPH_\n\xc4\xaeprastai Forerio efektas apibr\xc4\x97\xc5\xbeiamas kaip asmens tendencija priimti gr\xc4\xaf\xc5\xbetam\xc4\x85j\xc4\xaf ry\xc5\xa1\xc4\xaf apie jo asmenyb\xc4\x99 ir j\xc4\xaf laikyti tiksliu, nors \xc5\xa1is gr\xc4\xaf\xc5\xbetamasis ry\xc5\xa1ys ir b\xc5\xabt\xc5\xb3 sudarytas i\xc5\xa1 apibendrinamojo pob\xc5\xabd\xc5\xbeio teigini\xc5\xb3, kurie tikt\xc5\xb3 apib\xc5\xabdinti daugumai \xc5\xbemoni\xc5\xb3. Nepaisant to, Forerio efekt\xc4\x85 nagrin\xc4\x97jantys mokslininkai tyrimus atlieka pateikdami tyrimo dalyviams labai \xc4\xafvairius asmenyb\xc4\x97s apra\xc5\xa1ymus, pvz.: \xc4\xafvardijan\xc4\x8dius teigiamas ar neigiamas savybes, apra\xc5\xa1ymus suformuluotus teigiamu ar neigiamu tonu, taip pat pateikiami tyrimo dalyvio asmenybei prie\xc5\xa1ingi apra\xc5\xa1ymai. Nors B. Foreris nor\xc4\x97jo pademonstruoti asmeninio validavimo klaid\xc4\x85 tik su bendro pob\xc5\xabd\xc5\xbeio teiginiais, kurie tikt\xc5\xb3 bet kam, ta\xc4\x8diau tolesni asmeninio validavimo tyrimai buvo orientuoti \xc4\xaf gilesn\xc4\xaf gr\xc4\xaf\xc5\xbetamojo ry\xc5\xa1io pri\xc4\x97mimo supratim\xc4\x85 esant \xc4\xafvairesniems stimulams (apra\xc5\xa1ymams). Tokia situacija skatina Forerio efekt\xc4\x85 apibr\xc4\x97\xc5\xbeti, kaip "asmens polink\xc4\xaf priimti informacij\xc4\x85 apie savo asmenyb\xc4\x99, kad ir koks b\xc5\xabt\xc5\xb3 tos informacijos validumas"._NEWLINE_Yra pagrindo manyti, jog lig\xc5\xa1ioliniai Barnumo efekto tyrimai buvo atliekami metodais, kurie i\xc5\xa1 esm\xc4\x97s turi sprag\xc5\xb3. Tik\xc4\x97tina, jog ankstesniais tyrimais aptiktos Barnumo efekto s\xc4\x85sajos su \xc4\xafvairiais konstruktais, ypa\xc4\x8d tais atvejais kai \xc5\xa1ie konstruktai vertina asmenybines savybes, gali b\xc5\xabti stebimo ne vien d\xc4\x97l Barnumo efekto, ta\xc4\x8diau ir d\xc4\x97l objektyvaus tyrimo dalyviams pateikto asmenyb\xc4\x97s apra\xc5\xa1ymo vertinimo.\n_START_SECTION_\nKontrol\xc4\x97s lokusas\n_START_PARAGRAPH_\nTyrimai u\xc5\xbetikrintai rodo, jog i\xc5\xa1orinis kontrol\xc4\x97s lokusas, tai yra, \xc5\xbemogaus tendencija manyti, jog jo veiksmai yra daugiausia nulemti i\xc5\xa1orini\xc5\xb3 j\xc4\x97g\xc5\xb3, kuri\xc5\xb3 jis nepaj\xc4\x97gus valdyti, siejasi su geresniu netikr\xc5\xb3 asmenyb\xc4\x97s apra\xc5\xa1ym\xc5\xb3 vertinimu.\n_START_SECTION_\nSchizotipinis m\xc4\x85stymas\n_START_PARAGRAPH_\nSchizotipija yra asmens tendencija patirti anomalius juslinius, kognityvinius bei emocinius i\xc5\xa1gyvenimus. I\xc5\xa1reik\xc5\xa1ta schizotipija pasi\xc5\xbeymintys \xc5\xbemon\xc4\x97s, kitaip tariant \xe2\x80\x93 link\xc4\x99 \xc4\xaf\xc5\xbevelgti \xc4\xafvairiausius d\xc4\x97sningumus bei prasm\xc4\x99, kur to n\xc4\x97ra, taip pat netradici\xc5\xa1kai m\xc4\x85stantys, turintys keist\xc5\xb3 \xc4\xafsitikinim\xc5\xb3 \xc5\xbemon\xc4\x97s, yra link\xc4\x99 geriau vertinti j\xc5\xb3 neatitinkan\xc4\x8dius asmenyb\xc4\x97s apra\xc5\xa1ymus, tiek teigiamus, tiek neigiamus.\n_START_SECTION_\nRankyst\xc4\x97\n_START_PARAGRAPH_\n\xc5\xbdmon\xc4\x97s, kuri\xc5\xb3 vyraujanti ranka n\xc4\x97ra stipriai apibr\xc4\x97\xc5\xbeta, labiau pasiduoda Barnumo efektui\n_START_SECTION_\nAsmenyb\xc4\x97s bruo\xc5\xbeai ir apra\xc5\xa1ymo pob\xc5\xabdis\n_START_PARAGRAPH_\nNaujausiais tyrimais aptikta, jog Barnumo efektas siejasi su asmenyb\xc4\x97s bruo\xc5\xbeais, ta\xc4\x8diau \xc5\xa1ios s\xc4\x85sajos skiriasi, priklausomai nuo to, kokio pob\xc5\xabd\xc5\xbeio asmenyb\xc4\x97s apra\xc5\xa1ymai yra pateikiami .'